Imtella' Mejju 28, 2021 - Aġġornata 28 Ta' Mejju, 2021 4:56pm Kważi €250,000 se jkunu allokati mill-Kunsill Malti għall-Arti biex jgħinu produtturi jtellgħu programmi televiżivi kulturali bil-benefiċċjarji se jingħataw 60% tal-ispejjeż tal-produzzjoni. Jekk ikun dramm l-allokazzjoni tista' titla' sa €70,000, dokumentarju sa €40,000 waqt li programm jista' jibbenefika sa €25,000. Dan tħabbar f'konferenza tal-aħbarijiet fil-Barrakka ta' Isfel fejn tnediet l-iskema Kultura TV li se tagħti dan il-finanzjament lill-produtturi televiżivi għall-produzzjonijiet kulturali li jixxandru fuq l-istazzjonijiet privati għat-tliet snin li ġejjin. MaryAnn Cauchi, Direttur Fondi u Strateġija tal-Kunsill Malti għall-Arti, qalet li l-iskema titlob li wieħed jissottometti proposti li jkun ħolqien kreattiv ta' dokumentarji jew inkella programmi kulturali jew inkella drammi. "Fl-istadju tal-applikazzjoni importanti li l-applikant ikollu diġà l-'commitment' min-naħa tal-istazzjon privat li din il-produzzjoni se tintwera". Il-Ministru tal-Wirt Nazzjonali, l-Arti u Gvern Lokali Jose Herrera qal li din hija waħda minn sensiela ta' skemi li tnedew biex l-arti tkun mgħejjuna fi żmien kriżi minħabba l-pandemija. "Din hija s-26 skema li nedejna matul dan l-aħħar xhur fil-qilla tal-pandemija. Dan kollu jixhed il-ħidma tal-Kunsill Malti għall-Arti għax qatt ma ħareg daqstant skemi. Mill-isem wieħed jiddeduċi li l-iskop ta' din l-iskema hi li nippruvaw pjattaforma televiżiva għall-proġetti kulturali biex b'hekk jitgawdew mhux biss mill-Maltin, speċjalment f'dawn iż-żminijiet diffiċli, però anke nkunu kapaċi nesportaw it-talent Malti". Iċ-Chairman tal-Kunsill Malti għall-Arti Albert Marshall qal li l-iskema Kultura TV għandha għan wieħed li jittellgħu programmi kulturali ta' kwalità u ta' livell għoli. Huwa spjega li l-Kunsill iddeċieda li jgħin lill-produtturi għax jaf li mhux faċli li wiehed jikseb finanzjament biex itella' programmi bħal dawn.